Holger Graversen (S), 2001-04-18:
Et af vores sundhedsproblemer er absolut mangelen på egnede organer til transplantation.
Daglig sidder der personer og familier rundt om i det danske samfund og venter på et nyt og bedre liv i form af en afdøds nyre, hjerte eller andre organer.
Men ventetiden er desværre lang på grund af for få donorer.
Regeringen forsøger derfor løbende at skaffe flere egnede donorer.
Der er dog heldigvis de seneste år skaffet flere i kraft af oplysninger, kampagner, udstedelse af donorkort sammen med sygesikringsbevis og meget mere.
Men lægevidenskaben har jo også øget mulighederne for at redde mange flere liv gennem transplantationer og herved også øget behovet for flere donorer. Regeringen forsøger med lovforslaget her at skaffe flere villige donorer.
Loven om ligsyn, obduktion og transplantation ændres på følgende områder: Afdødes eget
ønske om at være donor skal respekteres, og derfor fjernes de pårørendes mulighed for at modsætte sig dennes beslutning.
Vi laver nu de samme regler for obduktion.
Der har desværre, siden den nugældende lov blev vedtaget i 1990, været en stor nedgang i antallet af tilladelse til obduktion.
Mange pårørende satte sig imod det, selvfølgelig til skade for både forskning og undervisning af lægestuderende.
Men vi må naturligvis respektere, at nogle af etiske eller andre grunde siger nej hertil, i øvrigt ligesom til organdonationer.
Efter forslaget her kan både tilladelsen til organdonation og obduktion af den villige person gøres betinget af de pårørendes tilladelse.
I så fald indhentes denne, inden obduktionen foretages.
Det er meget vigtigt, at det bliver nemmere at tilmelde sig begge dele.
Derfor gøres der bl.a. forsøg med udsendelse af donorkort sammen med nye sygesikringsbevis, og det gøres nu permanent.
Hvis de nævnte ændringer skal skaffe flere donorer og tilladelser til obduktion, er det ikke nok at give tilladelser til donorregistre eller på donor- og obduktionskort.
Det er utrolig vigtigt, at donoren taler med sin familie herom, så også denne i forvejen er afklaret om donorens ønsker.
Er man tilmeldt registret, kan de pårørende informeres herfra.
Men giver man tilladelse via donor- eller obduktionskort, bør vedkommende selvfølgelig opfordres til at informere familien herom.
Tilladelse til obduktion sker på et særskilt kort og uafhængigt af organdonation.
Om der så nu med disse ændringer bliver flere donorer, er nok svært at spå om, idet der i praksis har vist sig at være næsten ingen eller i hvert fald kun et par stykker af de pårørende, der reelt modsætter sig en donors ønske.
Derfor er der heller ikke tale om strafbestemmelse eller konsekvenser for hverken pårørende eller sygehuspersonalet, som jo hidtil har håndteret dette følsomme område meget menneskeligt og fornuftigt.
Det skal i øvrigt understreges, at Socialdemokratiet også på dette område prioriterer forebyggelse frem for noget andet.
Det er næppe en hemmelighed, at lovændringen er presset igennem af Venstres ordfører, hr. Jørgen Winther.
Men det skaber derfor stor forundring for os, at samme hr. Winther i morges udtalte til Radioavisen, at han både opfattede dette her som en personlig sejr og samtidig erkender, at lovændringen i sig selv sikkert ikke skaffer flere donorer.
Det får os og mig til at spørge Venstres ordfører, om partiet Venstre laver lovgivningsarbejde på saglig baggrund eller for at promovere de enkelte Venstrefolketingsmedlemmer.
Ud fra de givne omstændigheder anbefaler Socialdemokratiet trods alt forslaget, og vi anbefaler, at det går hurtigt igennem Tinget.